Engangsgrill startet gressbrannen i Rogaland
En person skal selv ha ringt til brannvesenet og fortalt at han startet gress- og lyngbrannen på Edlandsfjellet som følge av bruk av engangsgrill, opplyser brannvesenet til Stavanger Aftenblad. Brannvesenet i Sør-Rogaland la lørdag ned totalforbud mot å gjøre opp ild utendørs. Har du bilder? Kontakt VGs journalister. Spres raskt På grunn av vinden beveger brannen seg raskt i terrenget, og har retning mor Sikvaland, Langevannet og Grasdalsvannet i Gjesdal kommune. Her er det både bolighus og hytter. - Til sammen 70 mannskaper er i aksjon. Mannskapene kommer fra Bryne, Klepp, Sandes og Ålgård er på stedet og driver slokking nå, mens Riska og Gilja er på vei, opplyser brannvesenet i Sør-Rogaland i en pressemelding. Ny skogbrann Brannvesenet rykket ut til gressbrannen på Edlandsfjellet klokken 14.47 søndag ettermiddag. Sivilforsvarets fredsinnsatsgruppe er på stedet, i tillegg bistår lokalbefolkningen med traktorer og utstyr som lettere kommer seg fram i det ulendte terrenget. Samtidig fikk brannvesenet i Sør-Rogaland melding om en ny skogbrann klokken 17.25 søndag ettermiddag. Brannvesenet fra Moi er i ferd med å slukke skogbrannen, som brøt ut sør for Eidsvatnet i Lund kommune i Rogaland. - Vi håper å få kontroll innen kort tid, opplyser Sør-Rogaland brannvesen på Twitter. Ekstra beredskap Et skogbrannhelikopter, som er ett av to helikoptre som er satt i ekstra beredskap på Torp som følge av den store skogbrannfaren i Sør-Norge, er sendt for å bistå med slukningsarbeidet, opplyser Direktoratet for samfunnssikkerhet og beredskap (DSB) til NTB. Brannhelikopteret hadde akkurat rukket å komme tilbake på Torp etter å ha bistått i slukkingen av en gress- og lyngbrann i Time kommune i Rogaland, som startet lørdag kveld og først var under kontroll søndag morgen.
Til sammen 70 mannskaper deltar i slukningen av gress- og lyngbrannen på Edlandsfjellet i Gjesdal kommune. Gressbrannen startet etter bruk av engangsgrill i området, opplyser brannvesenet.